open-index/open-wikipedia-markdown huggingface dataset:
Konseho di Estado di Reino Hulandes

Desde 1954, **Konseho di Estado di Reino Hulandes** ta konsistí di e Konseho di Estado di Hulanda (segun stipulashon den konstitushon hulandes), ampliá ku miembronan nombrá pa e monarka den nòmber di Aruba, Kòrsou y Sint Maarten (riba petishon di gobièrnu di e paisnan konserní). Esaki ta un órgano di konseho pa gobièrnu di Reino, i su konsehonan ta referí eksklusivamente na asuntunan di Reino ku tambe ta afektá òf ku por afektá e tres pais karibense, manera determiná pa Statuut pa Reino Hulandes. 

## Historia
Durante vigensia di e areglo interino pa Antias Hulandes (1937-1954), a stipulá ku lo tin un konsehero di estado ekstraordinario pa Antias. E konsehero antiano aki no tabatin un asiento permanente, sino e tabata wordo eksplisitamente konvoká ora asuntunan relevante tabata den diskushon. Un di e persona ku a asumí e funshon aki tabata prof. G.A. van Poelje, kende tabata konsehero di estado hulandes di 1945 te 1958.  

Ku e entrada na vigor di e Statuut pa Reino Hulandes na 1954, e Konseho di Estado a wòrdu formalmente ekspandé ku un konsehero di estado pa representa Antias Hulandes.  

Ku e seseshon di Aruba na 1986 i e desmantelamentu di e Antias Hulandes na 2010, e kantidat di konseheronan di estado a wòrdo oumentá na tres: un pa Aruba, un pa Kòrsou, i un pa Sint Maarten.  

Si gobierno di e paisnan ta deseá, e Rei lo nombra un konsehero di estado den konsulta ku e pais konserní. Destitushon tambe ta tuma lugá despues di konsulta ku e gobièrnu konserní.  

E konseheronan di estado nombrá mester tin un residensia permanente na Hulanda.

## Aktividatnan
E konseheronan di estado ta partisipa den trabounan di e Division di Konseho di Konseho di Estado ora ku nan ta konsultá riba konseptonan di lei di Reino, medidanan general atministrativo, i tratadonan di Reino ku lo ta aplikabel na Aruba, Kòrsou, of Sint Maarten. Asuntunan ku tambe por afektá Aruba, Kòrsou, òf Sint Maarten ta inkluí: proposishonnan pa amienda na e Konstitushon Hulandes, defensa, relashonnan eksterior, i proposishonnan pa naturalisashon. Na momento ku e Division di Hurisdikshon Atministrativo di Konseho di Estado di Reino Hulandes mester prepara konsehonan konforme artikulonan 21 y 22 di sea Reglamento pa Gobernador di Aruba, Kòrsou, of Sint Maarten, e konseheronan di e respektivo islanan ta wòrdu agregá na e  division.

## Konseheronan di estado di Karibe Hulandes
**Antias Hulandes** (desde 1954 te 10 di òktober 2010)
* 1954-1958: vakante
* aprel-yüni 1958: Cola Debrot (tabata minister plenipotensiario di Antias Hulandes)
* 1958-1987: vakante
* 1987-1993: Ben Leito 
* 1994-2007: Gilbert Wawoe
* 2007-2010: Maarten Ellis	 

 (desde 1 di yanüari 1986)
* 1986-2000: vakante
* 2000-2004: Hans van der Griendt
* 2006-2014: Hubert Maduro
* 2014-2016: Mito Croes
* 2017-2023: Milly Schwengle
* 2024-presente: Andy Lee

 (desde 10 di òktober 2010)
* 2010-2011: Maarten Ellis
*2011-2015: Rob Vornis
* 2015-2018: vakante 
* 2018-presente: Paul Comenencia

 (desde 10 oktober 2010)
* 2011-2013: Dennis Richardson
* 2013-2018: vakante
* 2018-2025 (aprel): Maria van der Sluijs-Plantz
* 2025 (desde òktober): Randolf Duggins
Karko (instrumento musikal)

**Karko** ta un instrumento musikal tradishonal di Karibe Hulandes, trahá di un kokolishi grandi di lama, generalmente di e espesie karkó (*Lobatus gigas*). Pa prepará e instrumento, ta korta e punta di e kokolishi pa krea un boka kaminda por supla. E zonido di e karko ta ronko, penetrante i resonante, ku ta hasié parse un trompèt rudimentario.

Ta referí na e instrumentonan musikal di kokolishi komo *wind-blowing conch* (ingles), *schelptrompet* (hulandes) i *trompeta di caracol* (spaño).

## Orígen
Uso di kokolishi komo instrumento di señal, komunikashon i rito ta span miles di aña. Na Asia i Oseania, uso di kokolishi tabata parte di seremonianan religioso i militar, mientras ku den Amérika prekolonial e ta relashoná ku tradishonnan di pueblonan indigeno, inkluso Taíno, Arawak i Karib.

Den époka kolonial na Kòrsou i Boneiru, karko a haña un rol spesial den komunidat di katibunan. E tabata usa pa yama komunidat pa un reunion; marka kuminsamentu di un seremonia òf baile i komo instrumento di resistensia kultural i identidat afrokaribense.

## Deskripshon
E karko ta generalmente e kokolishi grandi di e espesie di molusko marino konosí komo karkó (*Lobatus gigas*), ku su punta kortá pa krea un boka. E karko ta produsí un zonido resonante i vibrante, ku ta varia segun forsa i téknika di supla. E zonido por bai for di un tono abou i profundo te na un señal fuerte ku por wòrdu skuchá na distansia grandi.

## Uso
Karko ta forma parti di músika folklóriko na Aruba, Boneiru i Kòrsou, partikularmente den tambú, seú, simadan i músika folklóriko tradishonal.

Gruponan folklóriko ku a integra karko ta inkluí Danzarte (Kòrsou), Tutti Frutti (Boneiru) i diferente kolektividat kultural ku ta partisipa den fiestanan di kosecha.

Pafó di Karibe, karko a haña lugá den músika moderno. Un eksponente famoso ta Steve Turre, un trombonista merikano di jazz, kende pa mas ku 50 aña ta usa kokolishi di lama komo instrumento musikal den su presentashonnan.

## Mira tambe
* Karkó
* Seú  
* Simadan 

## Link eksterno
* Instruments Around the World: The Conch Shell Trumpet, Youtube (17 di ougustus 2025)
* Steve Turre & His Signature Conch Shells, Youtube (15 di yüni 2014)
Lus

**Lus** ta un forma di radiashon elektromagnetiko denter di e rango di frekuensia visibel pa wowo humano. Radiashon pafó di e rango aki, manera infrakòrá (frekuensia mas abou) i ultravioleta (frekuensia mas altu), tin bia ta wòrdu referí na dje inkorektamente komo *lus infrakòrá* i *lus ultravioleta*.

E largura di onda di lus na un sierto frekuensia  ta dependé di e medio a base di kua e ta propagá, pa e motibu ku e velosidat di lus ta diferente den kada medio. Normalmente e largura di onda ta wòrdu spesifiká den vakuo òf aire pasobra mayoria aplikashon ta tuma lugá den e ambientenan aki. E spektrum visibel ta ekstendé di aproksimadamente 380 nanometer (violeta) pa 780 nanometer (kòrá) den vakuo i aire. Den un vakuo, lus, meskos ku tur radiashon elektromagnetiko, ta biaha na e velosidat di lus. Den optika kuántiko, lus ta wòrdu deskribí den términonan di kuanta di lus, yamá foton.

Lus por wòrdu karakterisá pa tres faktor:

# Intensidat (amplitut),
# Koló (frekuensia òf largura di ola),
# Polarisashon (direkshon di vibrashon, semper perpendikular na e direkshon di propagashon).

E ramo di físika ku ta studia e komportashon di lus i e interakshon entre lus i materia ta wòrdu yamá optika.
Lista di minister di Hustisia di Sint Maarten

E **minister di Hustisia di [[Sint Maarten]]** ta miembro di konseho di minister di Sint Maarten. E funshon ta eksistí desde 10 di òktober 2010, fecha ku Antia Hulandes a keda disolbé i ku teritorio insular di Sint Maarten a atkerí e status di pais dentro di Reino Hulandes.

## Mira tambe
* Lista di minister di Hustisia di Aruba
* Lista di minister di Hustisia di Kòrsou
Marinka Gumbs

**Marinka J. Gumbs** (☆ 5 di òktober 1978 na Sint Maarten) ta un polítiko di Sint Maarten. E ta minister di Finansa di Sint Maarten desde 3 di mei 2024, birando e promé muhé pa okupá e kargo aki.

## Bida i karera
Gumbs a nase i lanta na Sint Maarten. Promé cu su entrada den polítika, el a traha komo konsultant na PricewaterhouseCoopers (PwC). Entre 2012 i 2016, e tabata tesorero den e direktiva di Fundashon Fondo pa Desaroyo di Sint Maarten (SMDF). Fin di 2019, el a wòrdu nombrá direktor interino di Servisio Postal di Sint Maarten (PSS), kual funshon el a okupá te 2024.

Gumbs a drenta polítika aktivo den Partido Demokrátiko Sint Maarten (DP) i na mart 2016 a bira presidente di DP. Na e elekshonnan di 2016, el a subi e lista komo kandidato #18, risibiendo 57 voto di preferensia, pero sin logra un asiento den Parlamento di Sint Maarten.

Despues di e elekshon di yanüari 2024, Gumbs a wòrdu nombrá Minister di Finansa den gabinete Mercelina I y a sigui den mesun kargo bou di gabinete Mercelina II. Esaki ta promé biaha cu e puesto ministerial aki a cay pa partido DP.

Como Minister di Finansa, Marinka J. Gumbs a liderá i fasilitá implementashon di lei i reforma fiskal den gobièrnu di Sint Maarten. Entre nan ta e legislashon "Basic Bank Account", un inisiativa parlamentario di Rolando Brison, ku ta garantisa ku tur residente tin akseso na un kuenta bankario básiko ku servisionan finansiero esensial, komo parti di un esfuerso pa promové inklushon finansiero. Ademas, Gumbs a traha riba reformanan di sistema fiskal i otro medida pa reforsá base di ingreso di e pais, inkluyendo koordinashon ku sektor bankario i Banko Sentral di Kòrsou i Sint Maarten riba provishonnan finansiero inklusivo.
Kódigo di aeropuerto di ICAO

**Kódigo di aeropuerto di ICAO** ta kódigonan di dos pa kuater lèter ku ta wòrdu usá pa indiká markadó (óf bui) di nabegashon, aeropuerto, wer stashon, aerolínea i partinan di e espasio aéreo.

E kódigonan ta wòrdu establesé dor di e Organisashon Internashonal di Aviashon Sivil (*International Civil Aviation Organization*, ICAO) den koperashon ku e Organisashon Meteorológiko Mundial (OMM). Nan ta wòrdu usá pa piloto i kontroladónan di tráfiko aéreo, inkluyendo den komunikashon, ora di traha plan di buelo i den Notifikashonnan pa Aviador (*Notice to Airmen*, NOTAM).

Tur aeropuerto tin un kódigo úniko di ICAO. Hopi bia esaki ta referí na e lugá òf nòmber di e aeropuerto, por ehèmpel, `EHAM` pa Amsterdam Airport Schiphol. Sinembargo, esaki no ta semper e kaso; por ehèmpel, `DXXX` ta e kódigo pa Aeropuerto di Lomé na Togo.

## Kódigo di ICAO i IATA
Hopi aeropuerto ta disponé ambos e kódigo di IATA i ICAO. E kódigo IATA ta wòrdu otorgá solamente na aeropuertonan ku buelonan di pasahero komersial i ta p'esei esun mas konosí pa biaheronan, manera `AMS` pa Schiphol. Kódigonan di ICAO, di otro banda, ta wòrdu usá den dokumentonan ofisial manera plannan di buelo (kaminda puntonan 13 i 16 ta indiká respektivamente e aeropuertonan di salida i yegada den kuater lèter).

## Struktura

E promé un òf dos lèternan di un kódigo di ICAO ta indiká e zona internashonal i e pais. Por ehèmpel e promé lèter `E` ta para pa Nort Oropa i e di dos lèter `H` pa Hulanda. E último dos lèternan ta indiká e aeropuerto spesífiko, por ehèmpel `EHRD` pa Aeropuerto Rotterdam Den Haag i `EBBR` pa Aeropuerto di Bruselas.

## Otro uso
Kódigonan di ICAO tambe ta wòrdu usá pa indiká áreanan di espasio aéreo bou di responsabilidat di un organisashon spesífiko di kòntròl di tráfiko aéreo. Un ehèmpel ta `EHAA`, e espasio aéreo manehá pa Kontrol di Tráfiko Aéreo Hulanda (*Luchtverkeersleiding Nederland*, LVNL).
Richard Panneflek

**Richard J.J. Panneflek** ta un polítiko di Sint Maarten, afiliá na United People's Party (UP). E ta konosí prinsipalmente pa su kargo komo Minister di Salú, Desaroyo Sosial i Labor den gabinete Jacobs II, kual el a okupá for di 28 di mart 2020 te ku 20 di aprel 2021. Durante e periodo aki, e tabata responsabel pa i un di e karanan prinsipal den e lucha kontra pandemia di COVID-19 na Sint Maarten, inkluso koordinando medidanan di salú públiko, restrikshon di biahe, i preparashon den sektor hotelero.

Promé ku su nombramentu komo minister, Panneflek a sirbi den diferente kapasidat atministrativo i gubernamental. Di 2010 pa 2012, e tabata minister plenipotensiario interino na Den Haag, nombrá pa gabinete Wescot-Williams I. Di 2013 te ku 2016, el a keda nombrá sekretario-general di Ministerio di Hustisia, posishon mas altu atministrativo den e ministerio. Na aña 2022 el a bolbe sirbi komo minister plenipotensiario interino.

Panneflek tabata riba e lista di kandidato di UP pa e elekshonnan parlamentario di Sint Maarten di 2010, 2016 i 2020, pero nunca a logra gana un asiento parlamentario.

Aktualmente e ta fungi komo direktor interino di e departamentu di Imigrashon i Naturalisashon (IND), un nombramento informal bou di Minister di Hustisia.
United Democrats

**United Democrats** (Demokratnan Uní, UD) tabata un partido polítiko na Sint Maarten, aktivo entre 2017 i 2023. E partido tabata originalmente un fushon entre Partido Demokrátiko Sint Maarten (DP) i United People's Party (UP). UP a sali i a re-establesé su mes na 2020, lagando UD komo un kontinuashon direkto di e Partido Demokrátiko, i despues ku e último a wòrdu reformá na 2023, e UD a bira en esensia defunto.

## Historia
Na 2009, e nietu di e fundadó di DP, Theo Heyliger, a disidí di bandoná e partido. Heyliger despues a funda UP i a partisipa na e siguiente tres elekshon parlamentario. Den e konsekuensianan di Orkan Irma, ku a dal e isla duru dia 6 di sèptèmber 2017 i a paralisá e ekonomia, DP i UP a disidí di uni.

Dia 8 di yanüari 2018, a anunsiá ku e partido a logra e kantidat di endoso nesesario i por a partisipá den e elekshonnan di 2018. Heyliger tabata e lider di partido i Sarah Wescot-Williams tabata number dos riba e lista. Durante e elekshonnan, UD a bira e partido mas grandi den Parlamento di Sint Maarten ku 7 asiento. Heyliger a keda komo lider di UD te ku mart 2019 i despues a renunsiá for di su sèl di prizòn.

Den elekshon di yanüari 2020 el a pèrdè 6 di su 7 asiento, lagando e partido ku solamente un miembro den parlamento.
One St. Maarten People Party

**One St. Maarten People Party** (OSPP) ta un partido polítiko na Sint Maarten, fundá na 2013 dor di Lenny Priest, eks-komisario di finansa di Sint Maarten Patriotic Alliance (SPA). E partido ta aktualmente inaktivo.

Na su debut den elekshon pa Parlamento di Sint Maarten dia 29 di ougùstùs 2014, e partido a optené 1.16% di e votonan i no a logra optené un asiento.

Den elekshon di 2016 e partido no a logra avansa signifikativo den voto (1,43%), i den e elekshonnan ku e sigui esei a keda sin partisipa.
Concordia Political Alliance

**Concordia Political Alliance** (CPA) tabata un partido polítiko na Sint Maarten, fundá na 2010 dor di Jeffry Richardson. Richardson, kende tabata aktivo polítikamente den DP, a separá for di e partido promé di elekshon 2010 pa lansa su propio partido i bira lider di CPA.

## Partisipashon elektoral
Ku un lista chikí di kuater kandidato, CPA a partisipa na elekshon parlamentario di 17 di sèptèmber 2010, ku tabata e promé elekshon pa Parlamento di Sint Maarten, ku lo remplasa e Konseho Insular despues di e disolushon di Antias Hulandes dia 10 di òktober 2010. E partido a risibi un total di 234 voto (aproksimadamente 1.0% di e voto popular), pero no a logra niun asiento. 

Despues di 2010, CPA no a partisipa mas den elekshon, i e partido a bira de facto inaktivo.
Playa

Un **playa**, tambe popularmente yama **beach**, ta un forma di tera na canto di costa di un ocean, lama, lago of riu. Normalmente e ta consisti di particulonan los, manera santo, granit of piedra chikito. E particulonan di un playa por tin origen biologico (manera cocolishi di molusco of pida coral) of mineral, mas comunmente kwarts.

## Uzo
Playanan ta luganan natural pa mara boto, y tambe pa deporte nautico. 

Hende ta bay beach pa recreacion: landa, baña den solo, of djis relaha. E playanan mas popular generalmente tin santo fini y awa cla cu temperatura cayente, apropia pa landa aden. Playa tambe ta wordo usa pa deporte, manera beach tennis, beach volleyball y deporte acuatico, manera buceo of snorkel pa mira bida marino.

Entre e beachnan mas popular y conoci di mundo tin:
* Copacabana (Brazil)
* Kailua Beach (Hawaii)
* Long Beach (Canada)
* Hot Water Beach (Nueva Zelandia)
* Magens Bay (St. Thomas)
* Zandvoort aan Zee (Hulanda)
* Jeffreys Bay (Sur Africa)
* Como (Italia)
* Aruba (Caribe Hulandes)

## Turismo di playa
Tuma vacacion pa disfruta di playa ta un exportacion cultural di Gran Britania. Na siglo diesnuebe, ferry a cuminsa hiba bishitante na costanan cu antes tabata priva. Cu e Revolucion Industrial, turismo a bira posibel y hopi luga chikito cant'i awa a bira beach resortnan grandi pa ricibi bishitante. Vacacion na lama ta awendia parti di cultura mundial.

## Ecologia
Playanan nunca no ta statico: semper nan ta forma of ta erosiona, mas lihe cu otro formanan di tera. Cu tempo, e frontera entre tera y lama ta sigui cambia.

## Caribe Hulandes
E islanan ABC tin multiple playa cu ta forma parte esencial di e paisahe natural y e identidad turistico di cada isla. Durante miles di aña, ola a bati riba rifnan di coral, lagando sedimento den forma di santo acumula rond di costa. Na luganan cu tin coriente suave, e santo tabata keda yena e fondo di lama asina formando playanan grandi, mientras cu na costanan cu tin coriente fuerte e olanan tabata hiba e santo lagando baranca atras, manera na e costa nort di Aruba, Boneiro y Corsou.

E tres isla tin algun di e playanan mas conoci den Caribe:
* Eagle Beach (Aruba) – conoci internacionalmente pa su santo blanco y awa blauwberde, y regularmente ta den ranking di “mehor playa di mundo.”
* Palm Beach (Aruba) – famoso pa su strip cu hotelnan grandi y bida nocturno
* Playa Kenepa (Corsou) – tambe yama *Grote Knip*, popular pa snorkel y fotografia.
* Playa Porto Marie (Corsou) – un playa cu rifnan, ideal pa buceo.
* Sorobon (Boneiro) – conoci pa windsurf pa motibo di su laguna cu poco profundidad.

E playanan aki ta atrae turistanan di henter mundo, pero tambe ta popular entre e habitantenan local como luga di deporte, recreacion y tradicion familiar.

## Mira tambe
* Playanan den Caribe Hulandes
* Playanan di Aruba
Playanan den Caribe Hulandes

E **playanan den Caribe Hulandes** ta un di e atraccionnan turistico mas importante den e region di Caribe. Cada isla di Reino Hulandes den Caribe (Aruba, Boneiro, Corsou, Sint Maarten, Saba y Sint Eustatius) tin su propio caracteristica y reputacion den turismo di playa. Fuera di nan balor turistico, e playanan tin un funcion ecologico y cultural den bida di e islanan.

## Geologia y formacion
E mayor parti di playanan den Caribe Hulandes a formá riba base di rifnan di coral cu a erosiona y transforma cu tempo. Unda e coriente di lama ta mas suave, e santo y material biologico a acumula, creando playanan di santo fini y awa cla. Contrario, unda tin olanan fuerte y costanan duro, ta keda baranca y klip cu ta apenas laga espacio pa playa.

### Aruba

Aruba ta conoci mundialmente pa su playanan di santo blanco manera Eagle Beach y Palm Beach. Aki turismo ta atrae hopi bishitante internacional y a pone e isla den top di e lista di destinacionnan di playa.

### Boneiro
Boneiro ta mas conoci pa buceo y snorkel cu rifnan grandi y bida marino diversifica. Playanan manera Sorobon den laguna di Lac ta popular pa windsurf, mientras Playa Chikitu y 1000 Steps ta playanan prefera pa buceado.

### Corsou
Na Corsou tin hopi bahia y boca chikito (playanan chikito) cu ta situa entre barancanan. Kenepa Grandi, Cas Abou y Playa Porto Marie ta entre esunnan mas popular. Tambe e isla tin playanan mas grandi manera Mambo Beach cu resort y facilidadnan turistico amplio.

### Sint Maarten
Na Sint Maarten (parti Hulandes) tin mas cu 30 playa riba su 34 km². E beach mas popular ta Maho Beach, famoso mundialmente pa avionnan cu ta aterisa y despegá for di Aeropuerto Internacional Prinses Juliana pasando na altura abou riba e playa. Otro playa importante ta Great Bay den Philipsburg y Simpson Bay, cu ta popular pa vacacion y pa practica deporte acuatico. 

### Saba
Saba ta diferente, pasobra e isla ta principalmente volcanico cu klipnan stret abou. No tin playanan grandi permanente; sinembargo, tin pida chikito di santo volkanico cu ta aparece temporalmente na Well’s Bay, segun e mareanan.

### Sint Eustatius
Sint Eustatius (Statia) tin un par di playa natural cu santo di origen volcanico. Orange Bay ta esun mas popular, cu importancia historico den tempo kolonial y den comercio maritimo.

## Turismo y ecologia
Playanan den Caribe Hulandes ta fundamental pa e economia turistico di e islanan. Nan ta duna oportunidad pa deporte acuatico, recreacion y relacion cu naturalesa. Alabes, nan ta habitat pa tortuga marino y otro especie proteha. Maneho sostenibel ta esencial pa preveni erosion y duna proteccion na e rifnan.

## Link externo
* Aruba.com – Beaches  
* Bonaire Tourism – Beaches  
* Curaçao Tourist Board – Beaches  
* St. Maarten Tourism Bureau – Beaches
Gogorobi

**Gogorobi** ta un instrumento musikal di biento di forma simpel, trahá di un kalbas chikitu bashi. Un buraku di mas o menos 8 mm di diameter ta wòrdu borá na tantu e stelchi di e kalbas (*Crescentia cujete*) komo na banda. E instrumento musikal tabata wòrdu usá antes na Islanan ABC. 

## Uso
E gogorobi ta wòrdu toká dor di supla dor di e buraku na e stelchi, mientras alternativamente ta blòkia kompleto òf parsialmente e buraku na banda. Dependiendo di e manera ku e buraku ta sera (parsial of total), por krea diferente tono. Tipikamente e instrumento ta produsí dos tono prinsipal, ku ta wòrdu usá pa kompaña e pasonan di kanamentu di muchanan ku ta bai skol.

## Origen
E gogorobi tin su raiz den instrumento di kalbas afrikano ku a bin Karibe dor di e diaspora afrikano. Na Aruba, Boneiru i Kòrsou el a bira parti di e tradishon folklóriko lokal, partikularmente den músika repetitivo i rítmiko.

## Relashon ku otro instrumento
E gogorobi ta un tipo di flouta ku tin semehansa ku e famia internashonal di ocarina. E ocarina mes ta un instrumento musikal hopi bieu, ku su orígen ta bai bek 12.000 aña. Den Mesoamérika, e Mayanan a kreá un version di serámika, ku despues a wòrdu perfekshoná den Oropa, partikularmente na Italia i Alemania.  Awendia, ocarinanan ta wòrdu trahá di serámika, metal, palu i hasta plastik.
Sociolinguistica

**Sociolinguistica** ta un disciplina cu ta studia e relacionnan entre idioma y sociedad. Como tal, e ta un ramo di linguistica, pero tambe estrechamente relaciona cu sociologia. E ta analisa con aspectonan di organisacion social, normanan cultural y contexto social ta influencia e manera cu hende ta papia y uza idioma. E disciplina ta fundamental pa compronde con idioma ta refleha y reforsa identidad, poder y dinamica social den comunidadnan humano.

## Historia
E fundado di sociolinguistica ta e linguista mericano William Labov. Na comienso di añanan 1960, Labov a desaroya metodonan pa investiga sistematicamente e diferenciacion social di idioma. Su investigacion na New York a mustra con pronunciacion y variantenan linguistico ta liga cu clase social, edad, genero y otro variabelnan social.

## Definicion y obhetivo
Sociolinguistica ta trata idioma como un sistema di señal den un contexto social, y ta distingui su mes for di sociologia di idioma, cu ta analisa con e presencia di diferente idioma ta influencia un sociedad. Mientras sociologia di idioma ta concentra riba fenomenonan manera multilingualismo social, diglosia y code-switching, sociolinguistica ta investiga variacion linguistico den un solo idioma mes den diferente situacion social.

E ta distingui su mes for di antropologia linguistico, cu tin un enfoke mas amplio riba papel di idioma den cultura, historia y identidad humano. Sociolinguistica ta keda mas cerca di metodonan linguistico y cuantitativo pa studia variacion, mientras antropologia linguistico ta integra metodonan etnografico pa analisa idioma den contexto di bida cultural.

E meta principal di sociolinguistica ta pa compronde con idioma ta funciona den sociedad y con factornan social ta contribui na variacion y cambio linguistico. Den esaki, sociolinguistica ta keda un conexion importante entre linguistica puramente teoretico y ciencianan social.

## Tema di investigacion
Sociolinguistica ta analisa variabelnan linguistico y su relacion cu factornan social. Esakinan ta inclui:
* Variabel social: clase, red social, subcultura, edad y genero (por ehempel, accent diferente segun bario).
* Variacion estilistico: e manera cu un mesun papiado ta ahusta su idioma segun situacion (formal, informal, laboral, familiar).
* Cambio di idioma: compronde e factornan cu ta trece variacion y eventualmente cambio linguistico den un comunidad.
* Variacion geografico: relacion cu dialectologia, cu ta analisa variantenan regional.

## Mira tambe
* Multilingualismo
* Antropologia linguistico
Idioma minorisa

**Idioma minorisa** ta un termino sociolinguistico cu ta referi na un idioma cu a sufri marginalisacion, persecusion, of hasta prohibicion na cierto momento den su historia. E ta, pues, un concepto cu ta destaca e presencia di un accion di presion cu a conduci na un reduccion den su uzo. 

## Caracteristica
E caracteristica determinante di minorisacion ta e existencia di un desbalance di poder verso e idioma dominante. Un señal cu un idioma ta wordo minorisa ta cu su papiadonan ta desaroya un bilingualismo unilateral: nan ta siña e idioma dominante of di prestigio, pero papiadonan di e idioma dominante no ta siña e idioma minorisa. 

Un otro sintoma comun di minorisacion ta e restriccion di un idioma na un cantidad limita di dominio linguistico. Un idioma exclui for di uzo door di gobierno y enseñansa formal por wordo uza solamente na cas y den situacionnan social.

Algun ehempel di minorisacion ta:
* idioma Fries - denter di provincia di Friesland, caminda un mayoria di e hendenan por papia Fries mientras cu e idioma ta wordo limita y minorisa. 
* idiomanan original di Afrika - durante tempo di colonisacion, e idiomanan colonial tabata wordo faborece.
* idioma spaño - den cierto estado den parti sur di Merca caminda un mayoria di e poblacion por papia Spaño, su uzo ta wordo limita, forsando e papiadonan pa switch pa ingles. E marginalisacion aki ta haci e idioma bira un lenga minoritario den e estadonan concerni. 
* idiomanan indigena - den Latino America Spaño ta e idioma dominante, marginalisando e idiomanan indigena local.

## Idioma minorisa verso idioma minoritario
Ora ta papia di un idioma minoritario, ta trata principalmente di proporcionnan numerico. E ta un idioma cu ta wordo uza pa un cantidad chikito di papiadonan den un area. Ademas, bou di e grupo en cuestion tin menos poder politico. Esaki ta conta tambe pa idiomanan minorisa, pero un idioma tambe por wordo minorisa mientras cu e ta wordo papia pa un mayoria di e poblacion.
Michèle Russel-Capriles

**Michèle Russel-Capriles** (☆ 29 di òktober 1968 na Kòrsou) ta un polítiko i artista visual di Kòrsou, konosí tantu komo su labor komo dirigente i promotor di arte i kultura. For di 2019 te 1 di desèmber 2025 el a sirbi komo gobernador interino di Kòrsou.

## Bida i karera
Russel-Capriles ta yu muhé di Diane Henriquez i Lio Capriles i nieta di May Henriquez. Na 1990, el a optené un bachelor den relashonnan internashonal na Universidat di Pennsylvania, spesialisá den asuntunan di refugiado, i a bai traha na Maduro & Curiel’s Bank. 

Na 1993, e tabata kofundadó di Partido Antia Restrukturá (awor Partido Alternativa Real), ku a boga pa preservashon i restrukturashon di Antias Hulandes. Di 1994 pa 1998, e tabata miembro di Parlamento di Antias Hulandes i a enfoká riba bienestar di hubentut, derechinan di hende muhé i polítika hudisial.

Despues di su salida di polítika aktivo, el a dediká su atenshon mas fuerte na arte, kultura, historia i kuido di salú. El a sirbi den e hunta di direktiva di varios organisashon sin fin di lucro i korporativo, ta presidente di Museo Hudiu Kultural-Históriko di Kòrsou i tesorero di Lanthùis Bloemhof. El a organisá un kantidat di eksposishon históriko i di arte den tur dos museo. Pa diessinku aña e tabata miembro di e direktiva di e Fondo Kultural Antia Hulandes i Aruba, e último shete añanan komo presidente.

For di promé di yüni 2019, Russel-Capriles ta sirbi komo gobernador interino di Kòrsou; na 2025 su nombrashon a keda prolongá ku un di dos término di seis aña. E ta susesor di Nolda Römer-Kenepa.

Michèle Russel-Capriles ta kasá ku Omar A. Russel i huntu nan tin dos yu. 

## Ekshibishonnan solo
Russel-Capriles a partisipá den hopi eksposishon di grupo na kas i den eksterior. Ademas, e tabatin e siguiente eksposishonnan solo:
* 2016 - *Seriously?*, kolahenan i imágennan di medionan miksto den Lanthùis Bloemhof. Durante e eksposishon aki el a krea dos obra di arte huntu ku boluntarionan: *Wall of Memory* i *Standing Tall*. Esakinan a keda atras den e hardin di Bloemhof.
* 2019-2020 - *Ban Serio*, arte di ensemblahe na Lanthùis Bloemhof. E eksposishon a wòrdu ekstendé ku e proyekto *Circle of Life* den kolaborashon ku e Ronald McDonald House lokal, den kua a krea un obra di arte komun grandi for di desperdisio médiko.

## Publikashon selektá
*Konektando e Lusnan, Mikve Israel Emanuel Synagogue & Museo Hudiu Kultural-Históriko*. 23 di desèmber 2016. Un historia di Kòrsou hudiu den ocho kapítulo honrando e di 300 aniversario di sendementu di un channukiah spesial den e snoa Mikvé Israel-Emanuel.

## Mira tambe
* Partido Antia Restrukturá (PAR)
* May Henriquez
Duolingo

**Duolingo** ta un aplikashon ku ta permití usuario siña idioma grátis, prinsipalmente pa medio di estudio propio. Originalmente, e wèpsait tabata diseñá pa tradusí teksto via *crowdsourcing*. E sistema a wòrdu diseñá den forma ku usuarionan por a yuda tradusí wèpsait i otro dokumentonan simultáneamente segun ku nan tabata progresá den lès.

E vershon hulandes di Duolingo ta ofresé nuebe kurso di idioma: ingles, franses, aleman, spañó, italiano, chines, hapones, koreano i portugues. E ehersisionan ta enfoká prinsipalmente riba gramátika básiko i ta inkluí hopi ripitishon.

Duolingo a lansa un vershon beta dia 30 di novèmber 2011, ku un lista di espera di mas ku 300.000 hende. E plataforma a bira libremente disponibel online riba 19 di yüni 2012. Entrante desèmber 2012, fuera di e wèpsait na ingles, tabatin tambe vershonnan na spañó, portugues i italiano. Awendia, mas ku 40 idioma por wòrdu siña via Duolingo.

E kursonan tambe ta optenibel via un app pa telefòn selular. Esaki ta disponibel pa iOS (iPhone), Android, i Windows Phone, ounke funshonalidat riba aparatonan mobil ta algu limitá.

## Kurso i modelo di siñamentu
Algun vershon di e app, prinsipalmente riba IOS, ta ekperimenta ku un sistema di bateria pa remplasá e sistema tradishonal di kurason. Den e modelo aki, e bateria ta wòrdu deskargá a base di e kantidat di ehersisio kompletá en bes di e kantidat di erornan. Unabes ku e bateria kaba, e usuario mester warda, usa piedra presioso, òf upgrade pa Super Duolingo pa sigui siña.

Duolingo ta ofresé kursonan den un rango amplio di idioma i ta utilisá vários hèrmènt, inkluyendo vokabulario ekstenso. Unabes a kompletá un lès, usuarionan ta risibí puntonan di eksperensia (*experience points*, XP). Un abilidat ta wòrdu konsiderá "siña" ora e lèsnan asosiá a wòrdu kompletá, i "domina" ora un kantidat adishonal di lèsnan kontinuo a wòrdu kompletá ku éksito.

Duolingo promé tabata inkluí un funshon di práktika, ku ta rekerí usuarionan pa kontestá un seri di pregunta denter di un plaso di tempu. Un kontesta korekto a gana un XP i shete sekònde adishonal pa ku tempu di wega.
Carlo Acutis

**Carlo Maria Acutis** (☆ 3 di mei 1991 na London – † 12 di òktober 2006 na Monza, Italia) tabata un programadó di kòmpiuter i hòben katóliko italiano ku tabatin un fe profundo den iglesia katóliko. El a bira konosí rònt mundu pa dokumentá i katalogá milagernan eukarístiko riba un wèpsait ku el a diseña, i ku despues a wòrdu tradusí na hopi idioma. Na 2025, e tabata e promé hòben di e generashon milenial pa wòrdu kanonisá komo santo.

## Biografia
Carlo a nase na London, pero a lanta na Milano. For di chikitu el a mustra interes spesial pa religion i pa teknologia. Ku 7 aña kaba e tabata partisipá aktivamente den misa, komunion i adorashon eukarístiko. Na skol e tabata destaká tantu pa su kapasidat teknológiko komo pa su karakter alegre i disposishon pa yuda otro.

Den su pasion pa teknologia, el a desaroyá un wèpsait ku e mes a diseñá i programá, kual tabata dediká na kolektá i dokumentá kasonan rekonosí di milagernan eukarístiko rònt mundu. Su meta tabata pa hasi e informashon aksesibel na hendenan hòben i promové fe den Eukaristia. E wèpsait a bira un testimonio di su abilidatnan di kòmpiuter kombiná ku su dedikashon spiritual.

Na 2006 Carlo a wòrdu diagnotiká ku leukemia agudo. El a fayesé dia 12 di òktober 2006 na edat di 15 aña. Durante su enfermedat el a kontinuá mustra su fe i devoshon, ku a inspirá hopi hende ku a haña sa di su historia.

## Santo
Carlo Acutis a wòrdu beatifiká riba 10 di òktober 2020 na Asissi, pa Papa Francisco. Su figura a wòrdu proponé komo ehèmpel pa hòbennan ku ta kombiná bida moderno ku fe. Dia 7 di sèptèmber 2025 el a wòrdu kanonisá pa Papa Leo XIV, birando un di e santonan katóliko mas resien.

## Legado
* Carlo ta wòrdu nombrá regularmente “patrono di internet” òf “santo milenial” pa su union di teknologia ku fe.
* Su wèpsait di milagernan eukarístiko a kontinuá di ta disponibel i ta sirbi komo referensia rònt mundu.
* Den hopi komunidat katóliko el ta inspirá hòbennan pa usa teknologia di un manera kreativo i spiritual.

## Link eksterno
*Stichting Acutis
Metal

Den kimica, un **metal** ta wordo defini como un di e 62 elemento kimico cu ta pertenece na e siguiente grupo den e tabel periodico:

* 6 metal alkali (grupo 1)
* 6 metal alkali di tera (grupo 2)
* 38 metal di transicion (grupo 3 pa 12)
* 12 metal post-transicion (grupo 13 pa 16)

Den e tabel periodico, e elementonan aki ta situa na man robes di e semi-metalnan, cu ta forma un liña diagonal for di borum (B) te cu astaat (At).

Den ciencia di material, *alloy* (metal alia) y composito intermetalico tambe ta referi na metal. Den sentido mas amplio, ta trata di materialnan cu, den estado solido of likido, ta expone e siguiente propiedadnan caracteristico: 

* conductividad electrico halto, cu ta baha cu aumento di temperatura;
* transferensia di calor halto;
* *ductilidad* (deformacion plastico);
* un briyo metalico caracteristico.

Metalnan comun ta inclui hero, aluminium, koper, chroom, nikel, chumbu, zink, tin, oro, plata, platina. Ehempelnan di alloy ta inclui staal (inluyendo staal inoxidabel), brons, y soldeer.

## Propiedad kimico
Un caracteristica clave di metal ta nan electronegatividad abou. Den e cristal rooster, e electronnan di atoomnan metalico ta suak uni cu e nucleo atomico. Esaki ta crea un rooster di ionnan positivamente carga den cua e electronnan di valencia por move libramente. Esaki ta splica e conductividad electrico di metal.

Como cu metal ta traspasa electron facilmente, nan ta oxidante fuerte. Den reaccionnan redox, nan ta pasa nan electronnan pa oxidantenan, mayoria be formando salo.

Solamente metalnan precioso manera oro y plata ta aparece den naturalesa den forma puru y metalico debi na nan reactividad abou. Mayoria di otro metal ta wordo extrai for di mineral, manera hero for di mineral di hero of koper for di mineral carga cu koper. E proceso aki ta cay bou di metalurgia.

Metal alkali (manera sodio) y metal alkali di tera (manera magnesio) ta masha reactivo. Nan ta forma ionnan 1+ y 2+, respectivamente, door di pasa electron for di nan s-capa externo. Salo di e matlnan aki tin un disolucion halto den awa, specialmente matalnan alkali. Isotop radioactivo di e metalnan aki, manera cesium-137 y strontium-90, cu ta wordo forma durante splijtmento nuclear, pues ta plama facilmente den e medio ambiente.

Metalnan cu no ta reacciona cu zuurstof of awa ta yama metal noble. Metalnan basico ta afecta pa corocion. Matalnan basico manera sodio y potasio asta ta reacciona violentamente cu awa. P'esey, nan no ta hunga un rol den ciencia di material.

Metalnan di transicion for di e gruponan di pplatina y koper ta relativamente inerto. E matalnan noble di e gruponan aki, manera oro, plata y platina, ta reacciona masha poco cu otro substancianan y ta expone stabilidad comparabel cu gasnan noble. 

Un fenomeno special den algun metal ta e formacion di cabey matalico: crecemento microscopico, den forma di cabey di monocristalnan, incluyendo tin, zink y cadmium.
Magnesium

**Magnesium** (of **magnesio**) ta un elemento kimico cu e simbolo **Mg** y number atomico 12. E ta un metal alkali di tera di color plata blanco.

## Historia
E nomber *magnesium* ta deriva di e distrito di Magnesia na Tessalia, Grecia. Magnesium den e forma di magnesiumoxide (MgO) ya tabata conoci pa  siglonan, pero no tabata te na aña 1755 cu e cientifico Escoses, Joseph Black a demonstra cu e tabata un substancia distinto. Te cu e tempo ki, magnesiumoxide hopi be tabata wordo confundi cu calciumoxide (CaO); ambos nan tabata conoci como calki kima.

Na 1803, un deposito grandi di magnesiumcarbonat natural a wordo descubri na Moravia, inicialmente indica como *talco carbonato*. Na 1808, L.G. Karsten a introduci e nomber *magnesiet*. Na e mesun aña, Humphrey Davy a determina cu magnesiumoxide tabata e oxide di un metal desconoci. El a logra obtene e cantidad chikito di magnesium metalico, den forma di un amalgam di kwik, a base di e reduccion electrolitico di magnesiumoxide.

E prome forma puru di magnesium a wordo prepara na 1828 (of 1837) door di e kimico frances Antoine Bussy. El a obtene e metal door di reacciona magnesiumchloride (MgCl2) cu potasio metalico. Na 1833, Michael Faraday a purba di produci magnesium door di electrolisa MgCl2 likido hidrata den magnesium likido y gas di chloor. Na 1852, Robert Bunsen a construi un cel chikito di electrolisis pa MgCl2, cu a conduci na e prome produccion comercial di magnesium na Alemania na 1886.

Durante Di Dos Guera Mundial, magnesium tabata wordo uza frecuentemente den e industria di guera. Na 1940, e Canades Lloyd Montgomery Pidgeon a desaroya e proceso di Pidgeon, basa riba e reduccion di dolomiet cu un componenete di hero-silicium bou du vacuo. E proceso metaltermico aki ainda ta ampliamente wordo uza.

## Produccion y reciclahe
Magnesium ta wordo produci door di electrolisis di MgCl2 of door di reduccion metalotermico (e proceso kimico pa extrae metal di mineral) di MgO. Na 1988, produccion mundial tabata basa riba dolomiet (42%), salo metalico (36%), awa'i laman (18%), y magnesiet (4%).

Pa produci un kilo di magnesium ta rekeri relativamente masha energia. Pa unidad di volumen, sinembargo, magnesium ta mas eficiente den energia cu aluminium of zink, y por asta competi cu polimernan den e industria di material lihe.

Varios problema ta surgi ora di recicla magnesium:

* Impuresa di particula no-metalico, composito intermetalico, y capa oxida.
* Reactividad di magnesium likido ta oxida fasilmente, pues e smelt mester ta proteha cu salo di smelt (of *flux*). 

## Aplicacion

Magnesium hopi biaha ta wordo uza como un *reductor* (donor di electron) den klapchi pa motibu di su vlam blanco briante i antes tabata wordo uza den e flash pa forografia.

Magnesium ta hunga un rol importante den kimica organico, manera componente di Grignard, cua ta esencial pa sintesis organico.
Mauritshuis

E **Mauritshuis** (ofisial: *Koninkelijk Kabinet van Schilderijen Mauritshuis*) ta un museo na Den Haag. Desde 1822, e ta akomodá un kolekshon internashonalmente konosí di pinturanan hulandes i flamenko, prinsipalmente di siglo diesshete. E obranan mas destaca ta inkluí *Meisje met de parel* ("Mucha muhé ku e pèrla") i *Gezicht op Delft* ("Bista di Delft") pa Johannes Vermeer, *Soo voer gesongen, soo na gepepen* ("Segun ku e grandinan ta kanta, e muchanan ta toka") pa Jan Steen, *De stier* ("E toro") pa  Paulus Potter, i *De anatomische les van Dr. Nicolaes Tulp* ("E lès di anatomia di Dr. Nicolaes Tulp") pa Rembrandt van Rijn.

E edifisio di museo tabata origanlmente un *statspaleis* (palasio di stat), konstruí den e promé mitar di siglo dieshete pa Johan Maurits di Nassau-Siegen. E estilo arkitektóniko di e statspaleis ta di estilo klasiko hulandes. Su diseño tabata di pintor-arkitekto Jacob van Campen i despues a sirbi komo modelo pa otro edifisionan. Mauritshuis, situá kantu di Hofvijver, ta propiedat di estado hulandes i a keda inkluí den e Tòp 100 sitio patrimonial hulandes.

## Edifisio
### Konstrukshon
Mauritshuis a wòrdu enkargá pa Johan Maurits di Nassau-Siegen, un ofisial den e *Staatse leger* (Ehérsito di estado hulandes) i despues komo gobernador-general di Brasil hulandes. E statspaleis a wòrdu konstruí entre 1633 i 1644 segun un diseño di Jacob van Campen, asistí pa Pieter Post. Konstrukshon tabata pokopoko, parsialmente pasobra Johan Maurits a sali pa Brasil na 1636 pa mas ku shete aña, loke a nifiká ku no tabatin urgensia. Un retraso adishonal a wòrdu kousa pa un brug eksistente ku a wòrdu basha abou. Unikamente ora ku un brug nobo ku un porta pa Binnenhof, e port'i Maurits, a keda kla por a sigui ku e trabaonan.

Konstrukshon a wòrdu finansiá dor di Johan Maurits su entrada komo gobernador-general. E ganashi pa ku kultivo di kaña na Brasil tabata krusial pa e West-Indische Compagnie (WIC), ku Johan Maurits a ekspandé dor di establesé un ruta regular di esnan sklabisá entre Afrika i e kolonia WIC. E statspaleis a haña beinaam pa su hevel koló kla i su entrada for di e kultivo di kaña, pa hasi mofa di e statspaleis e tabata wòrdu yamá e *Suikerhuis* (Kas di suku).
Bernhardstraat

**Bernhardstraat** ta un di e cayanan principal y mas largo den San Nicolas, e di dos ciudad mas grandi na Aruba. E ta un via importante cu ta conecta San Nicolas cu Oranjestad via ruta 1 y ta core for di e crusada pa bay Brasil te na e crusada cu Dr. Schaepmanstraat, net prome cu subida pa Lago Heights.

## Historia
E caya ta hiba nomber di Prins Bernhard (1911-2004), casa di Reina Juliana di Hulanda. Na 1942, durante Guera Mundial II, Prins Bernhard a bishita Aruba pa prome biaha y a pasa den un seccion di Bernhardstraat riba su caminda pa refineria Lago

Na 1931 a completa un proyecto di 16 cas di polis den Bernhardstraat. E casnan a wordo diseña pa Departamento di Obra Publico (DOW), mientras cu Lago a finansa e construccion y e caminda.

Na 1934, na skina Bernhardstraat y Weg Seroe Preto a habri un club internacional pa marinero, cu tabata traha abordo di tankero di petroleo. Awendia, e edificio ta conoci como Centro Teresita.

Durante añanan 1940, henter Bernhardstraat a keda ilumina cu lus di caya. Den e mesun periodo a surgi un mescla di cas y negoshi: dry cleaning, supermercado, panaderia y tiendanan conoci manera Palais Royal. Tambe, varios consultorio medico a establece den e caya, incluso un dokter di cas, dentista y un specialista di wowo. 

Na 1955, Fundacion Protestants Christelijk Onderwijs Aruba (SPCOA) a habri oficialmente e scol basico cristian den Bernhardstraat, Prins Bernhardschool, cu awor ta hiba e nomber Graf von Zinzendorfschool. 

Ademas tin algun edificio y institucion importante localisa den Bernhardstraat, entre nan e warda di polis di San Nicolas, Misa Santa Teresita y e Watertoren emblematico di San Nicolas.

Na 2026, a funda Stichting Revitalisation Bernhardstraat como iniciativa comunitario pa mehora e calidad di bida den y rond di Bernhardstraat.

## Cultura
San Nicolas ta conoci como e cuna di Carnaval na Aruba, y Bernhardstraat ta hunga un papel importante durante e temporada aki. Diferente parada, incluso e Jouvert Morning y e Parada Grandi di San Nicolas, ta pasa den un seccion di e caya.

For di 2014 na skina di Bernhardstraat y Lagoweg ta localisa ue compleho di entretenimiento Carnaval Village, unda ta tene festivalnan manera e Caiso & Soca Monarch Festival. Ademas, den e edificio na Bernhardstraat 25, tin un exhibicion permanente di e historia, herencia, cultura y impacto social di Carnaval di Aruba, yama Carnival Euphoria Exhibition.
Frédéric Chopin

**Frédéric François Chopin**, en realidat **Fryderyk Franciszek Chopin** (☆ 22 di febrüari òf 1 di mart 1810 na Żelazowa Wola – † 17 di òktober 1849 na Paris), tabata un kompositor polako i pianista virtuoso di e periodo romántiko. E ta wòrdu konsiderá ampliamente komo e kompositor di mas grandi ku Polonia a yega di produsí i ta wòrdu konsiderá un di e kompositornan di mas grandi den historia di músika. 

## Biografia
Chopin a nase na Żelazowa Wola, un pueblo den e Dukado di Varsovia, komo yu di un mama polako i un tata franses migrante. Desde chikitu el a mustra talento musikal eksepshonal i tabata konosí komo un prodigio di piano.

Na novèmber 1830, el a sali for di Polonia i a establesé su karera den eksterior. Paris a bira su lugá prinsipal di biba i traha, kaminda e tabata aktivo komo kompositor i dosente di piano. Inisialmente, el a presentá komo pianista di konsierto, pero pronto el a dediká su mes na enseñansa i komposishon. Pa evitá dependensia riba dokumentonan di e Imperio ruso, el a optá pa nashonalidat franses.

### Obra i estilo
Chopin tabata kompositor di piano pa ekselensia. Su obra, un fushon di elementonan klásiko di Oropa Oksidental ku músika tradishonal polako, ta eksplotá e kalidatnan ekspresivo i tékniko di e piano mas kompletamente ku kualke otro kompositor.

Su repertorio ta inkluí mazurka i polonaise, inspirá den tradishon musikal polako, i tambe balada, nokturno, étude, wals, scherzo, impromptu i preludio. Hopi di esakinan ta téknikamente eksigente, pero su estilo ta karakterisá pa sutilesa, poesia i profundidat ekspresivo.

El a kontribuí ku inovashon musikal di formanan tradishonal, inkluyendo sonata di piano, balada i scherzo, i ta konsiderá komo un di e pioneronan ku a duna piano un bos romántiko singular.

### Bida personal
Entre 1837 i 1847, Chopin tabata den un relashon komplíká ku e eskritor franses George Sand (Aurore Dudevant). Durante esaki su salú, ku ya tabata frágil, a empeorá. Na 1849 el a fayesé na Paris di tuberkulósis na edat di 39 aña.
Jacobo Palm

**Jacobo Jesus María (Shon Coco) Palm** (☆ 28 di novèmber 1887 na Kòrsou – † 1 di yüli 1982 na Kòrsou) tabata un músiko i kompositor antiano. El a dediká henter su bida na músika i tabata wòrdu konsiderá e nèstòr di e bida musikal di Kòrsou.

## Biografia
Jacobo Palm a nase dia 28 di novèmber 1887 na Kòrsou, yu di Antonio Manuel Palm i Francisca Virginia Snijbeeld. El a demonstrá un talento musikal tempran i tabata un instrumentalista prolífiko; e tabata dominá piano, òrgel, klarinet, fluit i fió. Ku apenas shete aña, el a kuminsá tuma les di músika serka su welo, Jan Gerard Palm, meskos ku su primunan Rudolf i John Palm. 

Ku 20 aña, el a wòrdu nombrá komo dosente di músika na St. Thomas College. For di 1914 te 1968, mas ku mitá siglo, Jacobo Palm tabata organista di Pro Catedral Santa Ana na Otrobanda. E tabata tambe promé tokadó di fió den Orkesta Filharmóniko di Kòrsou pa hopi aña, i tabata pa diesdos aña, huntu ku Dòdò Boskaljon, Charles Debrot, i Carl Fensohn, integrante di e promé kuarteto di kuerda na Kòrsou, tokando altfió. Komo pianista di konsierto, Palm a kompañá solistanan internashonal i lokal, inkluso Dalman di Argentina, Gabriel del Orbe di Santo Domingo, Luis Palma, i e tokadó di chèlo Bogumil Sykora. 

Durante su bida, Palm a tuma hopi alumno, ku a bini no solamente di Kòrsou, sino tambe di Aruba, Venezuela, Colombia i Hulanda. Entre su studiantenan sobresaliente tabata su mes yu muhénan Irma Rojer-Palm (fió), Elsa Debrot-Palm (piano), i Nelly Jongepier (piano), i kompositornan Wim Statius Muller (piano) i su nietu Robert Rojer (piano).

## Komposishonnan
Jacobo Palm a krea un repertorio musikal amplio. El a komponé wals, danza, mazurka, polka, tumba, tango, pasio i marcha, asina komo himno religioso i kantikanan sekular. Na 1981, ku sosten di Fondo Kultural Prins Bernhard, un parti grandi di su obra a keda publiká den *Obras de Jacobo Palm*, un album pa piano ku ta kontené 66 piesa.

Su estilo ta reflehá un balanse entre su atmirashon pa Frédéric Chopin i su sensitividat pa e karakter polirítmiko i folklóriko di músika karibense, latinoamerikano i partikularmente kurasoleño. Entre su obra, e pasionan *Inocencia* i *Ecos de Alma* ta konsiderá entre e piesanan mas bunita ku Kòrsou a produsí. Te awe, hopi di su komposishonnan ta sigui popular den e region.

## Honor i rekonosementu
Jacobo Palm a risibí varios premio i distinshon pa su kontribushon musikal, inkluyendo:
*  - Medaya di honor di *Pro Ecclesia et Pontifice* (1933)
*  - Kabayero den Orden di San Silvester (1957)
*  - Premio Cola Debrot (1981)
*  - Ofisial den Orden di Oranje-Nassau (1982)

E mesun aña ku e último rekonosementu, un busto di dje a wòrdu develá i ta eksibí den Museo di Kòrsou. Na 1989 el a wòrdu honrá postumamente ora a emití un stampia di Antias Hulandes ku su imagen, diseñá pa John Baselmans.

## Literatura
* 
* 
* 

## Link eksterno
* Wèpsait Palm Music Foundation